РЕГЛАМЕНТ (ЕО) № 397/2009 НА ЕВРОПЕЙСКИЯ ПАРЛАМЕНТ И НА СЪВЕТА
от 6 май 2009 година
за изменение на Регламент (ЕО) № 1080/2006 относно Европейския фонд за регионално развитие по отношение на допустимостта на инвестиране в енергийна ефективност и енергия от възобновяеми източници в жилищното строителство
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейскaтa общност, и по-специално член 162 от него,
като взеха предвид предложението на Комисията,
като взеха предвид становището на Европейския икономически и социален комитет (1),
след консултация с Комитета на регионите,
в съответствие с процедурата, предвидена в член 251 от Договора (2),
като имат предвид, че:
(1)
С оглед насърчаване на потенциала на Европа за устойчив растеж в дългосрочен план Комисията прие на 26 ноември 2008 г. съобщение относно Европейския план за икономическо възстановяване, в което се разглежда значимостта на инвестиране за подобряване на енергийната ефективност на сградите, включително в сектора на жилищното строителство.
(2)
Европейският фонд за регионално развитие (ЕФРР) подпомага интервенциите в сектора на жилищното строителство, включително в енергийна ефективност, единствено в полза на държавите-членки, присъединили се към Европейския съюз на 1 май 2004 г. или след тази дата, когато са изпълнени условията, определени в член 7, параграф 2 от Регламент (EО) № 1080/2006 на Европейския парламент и на Съвета (3). Такава помощ за инвестиране в енергийна ефективност и енергия от възобновяеми източници в сектора на жилищното строителство следва да бъде налице за всички държави-членки.
(3)
Следва да бъде предоставена помощ за инвестициите, осъществявани в рамките на публични схеми, в съответствие с целите на Директива 2006/32/ЕО на Европейския парламент и на Съвета от 5 април 2006 г. относно ефективността при крайното потребление на енергия и осъществяване на енергийни услуги (4).
(4)
За да се гарантира, че са постигнати целите на кохезионната политика, определени в член 158 от Договора, интервенциите следва да подпомагат социалното сближаване.
(5)
Европейската сметна палата препоръча в годишния си доклад за 2007 г. законодателните органи и Комисията да бъдат готови за преоценка на концепцията на бъдещите разходни програми, като обърнат дължимото внимание на опростяването на базата за изчисление на допустимите разходи и по-честото използване на еднократни суми или фиксирани плащания вместо възстановяването на „действителни разходи“.
(6)
С цел да се осигури необходимото опростяване в управлението, администрирането и контрола на операциите, които получават безвъзмездни средства от ЕФРР, по-специално когато същите са свързани със система за възстановяване на разходите на основата на резултатите, е подходящо да бъдат добавени две допълнителни форми на допустими разходи, а именно еднократни суми и стандартни таблици за фиксирани разходи за единица продукт.
(7)
С цел да се осигури правна сигурност по отношение на допустимостта на разходите, настоящото опростяване следва да бъде приложимо към всички безвъзмездни средства от ЕФРР. Ето защо е необходимо прилагане с обратна сила считано от 1 август 2006 г. - датата на влизане в сила на Регламент (EО) № 1080/2006.
(8)
Следователно Регламент (ЕО) № 1080/2006 следва да бъде съответно изменен,
ПРИЕХА НАСТОЯЩИЯ РЕГЛАМЕНТ:
Член 1
Член 7 от Регламент (ЕО) № 1080/2006 се изменя, както следва:
1.
Вмъква се следният параграф:
„1a. Във всяка държава-членка разходите за подобрения на енергийната ефективност и използване на енергия от възобновяеми източници в съществуващи жилища се допускат до сума в размер 4 % от общия размер на разпределените от ЕФРР средства.
Държавите-членки определят категориите допустимо жилищно строителство в националните правила в съответствие с член 56, параграф 4 от Регламент (ЕО) № 1083/2006, за да подпомагат социалното сближаване.“
2.
В параграф 2 уводната част се заменя със следното:
„2. Разходи за жилищно строителство, с изключение на разходите за енергийна ефективност и използване на енергия от възобновяеми източници, както са определени в параграф 1а, се допускат само за тези държави-членки, присъединили се към Европейския съюз на 1 май 2004 г. или след тази дата, когато са изпълнени следните условия:“.
3.
Добавя следният параграф:
„4. В случай на безвъзмездни средства са допустими следните разходи за финансиране от ЕФРР, при условие че са направени в съответствие с националните правила, включително счетоводните правила и съгласно специфичните условия, предвидени по-долу:
i)
непреки разходи, декларирани на фиксирана основа, до 20 % от преките разходи за операция;
ii)
фиксирани разходи, изчислени чрез прилагане на стандартни таблици за разходите за единица продукт, определени от държавата-членка;
iii)
еднократни суми, с които да се покриват всички или част от разходите за операция.
Възможностите, посочени в подточки i), ii) и iii), може да се комбинират само когато всяка от тях обхваща различна категория допустими разходи или когато те се използват за различни проекти в рамките на една и съща операция.
Разходите, посочени в подточки i), ii) и iii), се определят предварително въз основа на коректно, справедливо и проверимо изчисление.
Еднократната сума, посочена в подточка iii), не надвишава 50 000 EUR.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Член 1, параграф 3 се прилага считано от 1 август 2006 г.
Настоящият регламент е задължителен в своята цялост и се прилага пряко във всички държави-членки.
Съставено в Страсбург на 6 май 2009 година.